KID KIBLA
KID KIBLA je slovenska i međunarodna instutucija koja djeluje na području kreativnih industrija, interdisciplinarnih, intermedijskih, multimedijskih, vizualnih, muzičkih i audio-vizualnih umjetnosti, kulture i neformalnog obrazovanja. Predstavlja, organizira, podučava, koproducira, dokumentira i arhivira kulturno-umjetničke projekte te elektronička i štampana izdanja u zbirci TOX (od 1995.) i časopisu Folio (od 2009.) Osnovana je 1996. u Mariboru kao multimedijalni centar Narodnog centra Maribor, koji je nudio računarsku obuku i pristup Internetu. Od 1998. ima status samostalnog kulturno-obrazovnog društva. Tokom svog višedecenijskog djelovanja KIBLA se razvila u središnje urbano, regionalno, nacionalno i međunarodno mjesto za suvremenu umjetnost i kulturu, neformalno obrazovanje, kreativno korištenje novih informacijsko-komunikacijskih tehnologija i interdisciplinarne prakse. Pored sjedišta u Narodnom centru Maribor, od 2002. godine u Rotovškoj kući u Mariboru uspostavljena je Komunikacijsko-informacijska točka KIT (od 2014. s promijenjenom namjenom ARTKIT), a 2012. godine KIBLA PORTAL u staroj industrijskoj hali od dvije hiljade kvadratnih metara. ARTKIT Arhivirano 24. 5. 2022. na Wayback Machine je namijenjen oživljavanju starog dijela grada, gdje umjetnici, dizajneri i obrtnici mogu kreativno razvijati ideje tradicionalnih zanatskih vještina, nadograđenih informacijskim i komunikacijskim tehnologijama, te uspostavljati saradnje s preduzećima koja bi ove ideje mogle realizirati. Dio prostora KIBLA zauzima KiBela, umjetnički prostor i cyber caffe Kibar s besplatnim širokopojasnim pristupom Internetu. Iza kulisa su administrativni, proizvodni i izdavački prostori s grafičkim studijem, internetskom knjižarom "Zamisel", skladišta i uredi. U KiBeli, prostoru umjetnosti, od 1999. godine održane su stotine izložbi, performansa, prezentacija i drugih umjetničkih događanja, postavljenih klasično ili kao visokotehnološke instalacije. Program uključuje izložbe, performanse, koncerte, festivale, pozorišne predstave, predavanja, simpozije, sajmove i radionice. Fokusira se na savremene obrazovne, kulturne i umjetničke prakse. Od 2012. godine, kada je Maribor zajedno s partnerskim gradovima bio Europska prijestolnica kulture, program vizualne i intermedijalne umjetnosti proširen je na KIBLA PORTAL kao višenamjenski prostor za događanja.